ทิสโก้ เวลธ์คาดหุ้นไทยไปได้ถึง 1,700 จุด
ทิสโก้ เวลธ์ แนะนักลงทุนใช้โอกาสบาทแข็ง ไปลงทุนในตลาดเอเชียและสหรัฐ คาดหุ้นไทยไปได้ถึง1,700 จุดในช่วง 12 เดือนนับจากนี้
22 เม.ย. 2556

ทิสโก้ เวลธ์ แนะนักลงทุนใช้โอกาสบาทแข็ง ไปลงทุนในตลาดเอเชียและสหรัฐ คาดหุ้นไทยไปได้ถึง1,700 จุดในช่วง 12 เดือนนับจากนี้
นายกำพล อดิเรกสมบัติ หัวหน้าศูนย์วิเคราะห์เศรษฐกิจและกลยุทธ์ทิสโก้ บริษัททิสโก้ เวลธ์  เปิดเผยว่า ภาพรวมศรษฐกิจโลกในไตรมาส 1 มีแนวโน้มการฟื้นตัวที่ดี โดยเฉพาะในช่วงครึ่งปีหลัง แต่ยังมีความเสี่ยงจากปัญหาการเมืองอิตาลี และความกังวลว่ายุโรปอาจนำมาตรการที่ใช้กับไซปรัสไปใช้แก้วิกฤตเศรษฐกิจประเทศอื่น ส่วนเศรษฐกิจเอเชียยังขยายตัวได้ดี แม้เศรษฐกิจจีนจะชะลอตัวลงบ้างจากมาตรการลดความร้อนแรงเศรษฐกิจและปัญหาไข้หวัดนก แต่คาดว่าเศรษฐกิจจีนจะเร่งขึ้นจากแรงสนับสนุนของสภาพคล่องในตลาดการเงินที่ผ่อนคลาย
ขณะที่ ภาพรวมเศรษฐกิจไทย ประเด็นการแข็งค่าของเงินบาทยังเป็นเรื่องที่หลายฝ่ายจับตา และกังวลว่าธนาคารแห่งประเทศไทย อาจใช้มาตรการรุนแรงในการสกัดการแข็งค่าของเงินบาท อย่างไรก็ตาม ทิสโก้ เวลธ์ มองว่า ธปท. ไม่น่าจะใช้มาตรการรุนแรง เห็นได้จากช่วงที่ผ่านมาแม้เงินบาทจะแข็งค่าเร็วและแรง แต่ ธปท. ยังใช้มาตรการแทรกแซงในตลาดเงินพยุงให้เป็นไปทิศทางเดียวกับภูมิภาค  ส่วนการลงทุนในพ.ร.บ.เงินกู้ 2 ล้านล้านบาท หากดำเนินการได้ภายในปีหน้า จะช่วยให้เศรษฐกิจประเทศขยายตัวเพิ่มขึ้นอีก 1%
นายกำพล กล่าวว่า สำหรับไตรมาส 2 ทิสโก้ เวลธ์ ยังคงแนะนำให้ลงทุนในสินทรัพย์เสี่ยง โดยเฉพาะการลงทุนในตลาดหุ้น และจากการที่เงินบาทแข็งค่าขึ้นมาก ถือเป็นช่วงจังหวะที่เหมาะสมในการกระจายการลงทุนไปยังต่างประเทศ เนื่องจากต้นทุนจะลดลง โดยเน้นลงทุนในตลาดหุ้นที่มีความแข็งแกร่งทางเศรษฐกิจ มีแนวโน้มผลการดำเนินงานที่เติบโตดี ซึ่งตลาดหุ้นที่แนะนำในช่วงนี้ คือ ตลาดหุ้นเอเชีย-แปซิฟิก จีน ญี่ปุ่น และสหรัฐ เนื่องจากแนวโน้มเศรษฐกิจของประเทศเหล่านี้เริ่มฟื้นตัว
ส่วนแนวโน้มตลาดหุ้นไทย ในช่วง12 เดือนนับจากนี้  ตั้งเป้าหมายที่ 1,700 จุด โดยปัจจัยสนับสนุนมาจากเศรษฐกิจในประเทศที่ขยายตัวค่อนข้างดี เนื่องจากมีเงินทุนไหลเข้ามาลงทุนอย่างต่อเนื่อง รวมถึงผลการดำเนินงานของบริษัทจดทะเบียนของไทย ที่คาดว่าปีนี้จะเติบโตที่ 20%